ბლონდი (ძაღლი)
ბლონდი (დ. 1941 — გ. 29 აპრილი, 1945) — ადოლფ ჰიტლერის ძაღლი, ჯიშით გერმანული ნაგაზი. ჰიტლერს ძაღლი, რომელიც მაშინ ჯერ კიდევ ლეკვი იყო, მარტინ ბორმანმა 1941 წელს აჩუქა. 1945 წლის 16 იანვარს, ჰიტლერის ფიურერბუნკერში გადასვლის შემდეგ ბლონდიმაც მასთან ერთად შეიცვალა საცხოვრებელი ადგილი. ცნობილია, რომ ჰიტლერს ძალიან უყვარდა ბლონდი. იგი მასთან ახლოს ბევრ დროს ატარებდა და ბუნკერში თავის საწოლზე წოლის ნებასაც კი აძლევდა. ამ სიყვარულს არ იზიარებდა ჰიტლერის კომპანიონი, მოგვიანებით კი ცოლი, ევა ბრაუნი, რომელიც ნაგაზს შოტლანდიურ ტერიერებს, ნეგუსს და სტასის (ან კიდევ, კატუშკას) ამჯობინებდა. ჰიტლერის პირადი მდივნის, ტრაუდლ იუნგეს მიხედვით, ევა ბრაუნს აღიზიანებდა ბლონდი და ყურადღების ის დონე, რომლითაც ის ჰიტლერის მიერ იყო განებივრებული. ცნობილია შემთხვევაც, როდესაც სასადილო მაგიდის ქვეშ მწოლიარ ბლონდის ევამ ფეხი დაარტყა. ბლონდი თავის როლს თამაშობდა ნაცისტურ პროპაგანდაშიც და გამოსახავდა ჰიტლერს, როგორც ცხოველების დიდ მოყვარულს. ბლონდისნაირი ძაღლი, როგორც germanischer Urhunde (ანუ, მგელთან ახლოს მყოფი) ძალიან პოპულარული იყო მესამე რაიხში. ბლონდი 1945 წლის 29 აპრილს, საწამლავით მოკვდა; ალბერტ შპეერის მიხედვით ჰიტლერს ეშინოდა, რომ ბერლინში შესული რუსები ბუნკერის აღების შემდეგ ძაღლის წამებას დაიწყებდნენ.